## El servei d'autobús de l'aeroport de Castelló manté la connexió amb València al setembre i octubre per a diverses rutes internacionals

*** El bus que enllaça amb Castelló prolonga el recorregut fins a València per a atendre tots els vols de Brussel·les, Katowice, Budapest i Düsseldorf i part dels de Bucarest i Dublín
* Salomé Pradas destaca que la connexió amb València suposa una “millora substancial” i permet a l'aeroport ampliar el seu potencial de persones usuàries**

La consellera de Medi Ambient, Aigua, Infraestructures i Territori, Salomé Pradas, ha anunciat que el servei d'autobús que connecta l'aeroport de Castelló amb la capital de la Plana també enllaçarà amb València durant els mesos de setembre i octubre per a atendre diverses de les rutes internacionals.

La titular d'Infraestructures ha destacat que l'ampliació de la connexió en bus fins a València per part de l'empresa de transport suposa “una millora substancial” per a l'aeroport i entronca amb l'objectiu d'ampliar la seua àrea d'influència i el potencial d'usuaris.

L'aeroport de Castelló disposa d'un servei d'autobús, amb un horari adaptat al dels vols, que uneix amb l'estació d'autobusos de la ciutat de Castelló i dona cobertura a tots els vols regulars (tant els d'anada com els de tornada) de les onze rutes nacionals i internacionals que opera en l'actualitat la base castellonenca.

L'empresa de transport que gestiona aquest servei, Actuaciones Mediterráneo, ha ampliat aquest estiu les prestacions, que connecta també amb València per a traslladar-hi els passatgers de diverses de les rutes internacionals. Aquest enllaç amb la capital del Túria es mantindrà al setembre i octubre per a cobrir tots els vols de les rutes de Brussel·les, Katowice, Budapest i Düsseldorf. A més, atendrà els vols de Bucarest dels dilluns i divendres i el de Dublín dels divendres.

D'aquesta manera, l'autobús connecta amb Castelló de la Plana per a tots els vols regulars i allarga el recorregut fins a València (la parada se situa a l'estació d'autobusos) per als vols internacionals indicats.

En tots els casos, la venda dels bitllets és en líniaa través del web de la companyia d'autobusos, en què també es poden consultar els horaris.

A més d'aquest servei, l'aeroport de Castelló disposa d'un autobús llançadora que uneix amb l'estació de tren de Torreblanca, permet connectar diverses vegades al dia amb els serveis de Renfe, i facilita l'accés a les poblacions situades a l'eix Vinaròs-Castelló-València.

D'altra banda, l'aeroport disposa de servei de taxi i punts de lloguer de cotxes.

Fecha: 06/09/2023